[pic] | AZ EURÓPAI KÖZÖSSÉGEK BIZOTTSÁGA |

Brüsszel, 8.5.2008

COM(2008) 247 végleges

2008/0088 (CNS)

Javaslat:

A TANÁCS RENDELETE

a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló 1782/2003/EK rendelet módosításáról

(a Bizottság előterjesztése)

INDOKOLÁS

1. A javaslat háttere

- A javaslattétel okai és a javaslat célkitűzései

Az 1782/2003/EK tanácsi rendelet 138. cikke szerint közvetlen kifizetésre az 1760/2000/EK rendelet szerint azonosított és nyilvántartott állatok minősülhetnek jogosultnak. Az 1760/2000/EK rendelet 7. cikke (1) bekezdésének második francia bekezdése szerint a szállítók kivételével minden állattartó köteles, amint a számítógépes adatbázis teljesen működőképes, minden, a gazdaságba, illetve az onnan kifelé irányuló állatmozgást, az állatok gazdaságban történő születését, illetve halálát, továbbá ezen események időpontját, az eseménytől számított háromtól hét napos, a tagállam által meghatározott időtartamon belül az illetékes hatóságnak jelenteni.

A javaslat célja, hogy az 1782/2003/EK rendelet 138. cikkének módosításával tisztázza a marha- és borjúhúsra vonatkozó támogatás odaítélése céljából az állatok azonosítására és nyilvántartására vonatkozó kötelezettség alkalmazási körét. A javasolt módosítás értelmében úgy kell tekinteni, hogy az állat után akkor jár támogatás, ha az 1760/2000/EK rendelet 7. cikke (1) bekezdésének második francia bekezdése szerinti jelentéstételi kötelezettségeknek legkésőbb az adott állat birtokon tartási időszakának kezdetéig eleget tettek.

E módosításnak kizárólag az a célja, hogy lehetővé tegye a támogatási jogosultság megállapítását. A módosítás nem befolyásolja az állatok nyomon követhetőségét, mivel a mezőgazdasági termelőknek továbbra is meg kell felelniük az 1760/2000/EK rendelet szerinti összes azonosítási és nyilvántartási kötelezettségnek.

Mivel a szóban forgó támogatás kifizetésére meghatározott referenciaidőszak a naptári év, célszerű e módosítást 2008. január 1-jétől alkalmazni, mégpedig a 2008. naptári évben odaítélt összes támogatás esetében.

- Általános háttér

Az 1782/2003/EK rendelet 68. cikke szerint a marha- és borjúhúsra vonatkozó támogatás tekintetében a tagállamok az említett rendelet IV. cím 12. fejezetében előírt feltételek mellett nyújtanak kiegészítő támogatást a mezőgazdasági termelőknek. Ugyanezen rendelet 138. cikke értelmében a IV. cím 12. fejezet szerinti közvetlen kifizetésre az 1760/2000/EK rendelet szerint azonosított és nyilvántartott állatok minősülhetnek jogosultnak. Az 1760/2000/EK rendelet 7. cikke (1) bekezdésének második francia bekezdése szerint a szállítók kivételével minden állattartó köteles, amint a számítógépes adatbázis teljesen működőképes, minden, a gazdaságba, illetve az onnan kifelé irányuló állatmozgást, az állatok gazdaságban történő születését, illetve halálát, továbbá ezen események időpontját, az eseménytől számított háromtól hét napos, a tagállam által meghatározott időtartamon belül az illetékes hatóságnak jelenteni.

A puszta tény, hogy az állat mozgásának, születésének és halálának időpontját az 1760/2000/EK rendeletben meghatározott időtartamon belül nem jelentik az illetékes hatóságnak, még nem indokolja az állat után járó támogatásból való automatikus kizárást. Az állat birtokon tartási időszakának kezdete megfelelő időpont annak ellenőrzésére, hogy az adott állatot azonosították és nyilvántartásba vették az 1782/2003/EK rendelet IV. cím 12. fejezetében említett támogatás odaítélése céljából.

A kérdés különösen fontos azoknak a tagállamoknak az esetében, ahol a marha- és borjúhúsra vonatkozó támogatás az 1782/2003/EK rendelet 68. cikke értelmében teljesen vagy részben a termeléstől függ. E tagállamok nem tudják pontosan megállapítani a 2008. október 16-tól fizetendő támogatásokra vonatkozó előleg alapját. Ki kell zárni annak a veszélyét, hogy az egyes tagállamok mezőgazdasági termelői eltérő bánásmódban részesüljenek vagy egyáltalán ne kapjanak támogatást.

- Hatályos rendelkezések a javaslat által szabályozott területen

A közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról, továbbá a 2019/93/EGK, 1452/2001/EK, 1453/2001/EK, 1454/2001/EK, 1868/94/EK, 1251/1999/EK, 1254/1999/EK, 1673/2000/EK, 2358/71/EGK és a 2529/2001/EK rendelet módosításáról szóló, 2003. szeptember 29-i 1782/2003/EK tanácsi rendelet.

A szarvasmarhák azonosítási és nyilvántartási rendszerének létrehozásáról, továbbá a marhahús és marhahústermékek címkézéséről, valamint a 820/97/EK tanácsi rendelet hatályon kívül helyezéséről szóló 2000. július 17-i 1760/2000/EK európai parlamenti és tanácsi rendelet.

- Összhang az Unió többi szakpolitikájával és célkitűzésével

Nem alkalmazandó.

2. Konzultáció az érdekelt felekkel és hatásvizsgálat

- Konzultáció az érdekelt felekkel

- Szakértői vélemények összegyűjtése és felhasználása

Az érdekelt felekkel folytatott konzultációra és külső szakvéleményre nem volt szükség.

- Hatásvizsgálat

Nem alkalmazandó.

3. A javaslat jogi elemei

- A javasolt intézkedés összefoglalása

A javaslat célja, hogy az 1782/2003/EK rendelet 138. cikkének módosításával tisztázza a marha- és borjúhúsra vonatkozó támogatás odaítélése céljából az állatok azonosítására és nyilvántartására vonatkozó kötelezettség alkalmazási körét. A javasolt módosítás értelmében úgy kell tekinteni, hogy az állat után akkor jár támogatás, ha az 1760/2000/EK rendelet 7. cikke (1) bekezdésének második francia bekezdése szerinti jelentéstételi kötelezettségeknek az azonosításra és nyilvántartásra vonatkozó előírások sérelme nélkül legkésőbb az adott állat birtokon tartási időszakának kezdetéig eleget tettek. Mivel a szóban forgó támogatás kifizetésére meghatározott referenciaidőszak a naptári év, célszerű e módosítást 2008. január 1-jétől alkalmazni, mégpedig a 2008. naptári évben odaítélt összes támogatás esetében.

- Jogalap

Az Európai Közösséget létrehozó szerződés 37. cikkének (2) bekezdése.

- A szubszidiaritás elve

A javaslat a Közösség kizárólagos hatáskörébe tartozik. A szubszidiaritás elve ennélfogva nem alkalmazandó.

- Az arányosság elve

A javaslat megfelel az arányosság elvének.

- Az eszközök megválasztása

Javasolt eszköz: tanácsi rendelet.

Más jogi eszköz a következő oknál fogva nem lenne megfelelő: rendelet csak rendelettel módosítható.

4. Költségvetési kihatások

Ez az intézkedés nem igényel újabb közösségi kiadásokat. Az érintett intézkedés finanszírozását a KAP-reformra vonatkozó bizottsági javaslathoz – COM(2003) 23 végleges – mellékelt pénzügyi kimutatás már tartalmazza.

5. További információk

- Jogszabályok egyszerűsítése

Nem alkalmazandó.

2008/0088 (CNS)

Javaslat:

A TANÁCS RENDELETE

a közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló 1782/2003/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 37. cikkére,

tekintettel a Bizottság javaslatára[1],

tekintettel az Európai Parlament véleményére[2],

mivel:

1. Az 1782/2003/EK rendelet[3] 68. cikke szerint a marha- és borjúhúsra vonatkozó támogatás tekintetében a tagállamok az említett rendelet IV. cím 12. fejezetében előírt feltételek mellett nyújtanak kiegészítő támogatást a mezőgazdasági termelőknek.

2. Az 1782/2003/EK rendelet 138. cikke értelmében a rendelet IV. cím 12. fejezet szerinti közvetlen kifizetésre a mezőgazdasági termelő csak olyan állat után jogosult, amelyet a szarvasmarhák azonosítási és nyilvántartási rendszerének létrehozásáról, továbbá a marhahús és marhahústermékek címkézéséről, valamint a 820/97/EK tanácsi rendelet hatályon kívül helyezéséről szóló 2000. július 17-i 1760/2000/EK európai parlamenti és tanácsi rendelet[4] szerint azonosítottak és nyilvántartásba vettek.

3. Az 1760/2000/EK rendelet 7. cikke (1) bekezdésének második francia bekezdése szerint a szállítók kivételével minden állattartó köteles, amint a számítógépes adatbázis teljesen működőképes, minden, a gazdaságba, illetve az onnan kifelé irányuló állatmozgást, az állatok gazdaságban történő születését, illetve halálát, továbbá ezen események időpontját, az eseménytől számított háromtól hét napos, a tagállam által meghatározott időtartamon belül az illetékes hatóságnak jelenteni.

4. Az 1782/2003/EK rendelet 138. cikkében előírt kötelezettség alkalmazási körét tisztázni kell. A puszta tény, hogy az állat mozgásának, születésének és halálának időpontját az 1760/2000/EK rendelet 7. cikk (1) bekezdésének második francia bekezdésében meghatározott időtartamon belül nem jelentik az illetékes hatóságnak, még nem indokolja az állat után járó támogatásból való automatikus kizárást. Indokolt az állat birtokon tartási időszakának kezdetét megfelelő időpontnak tekinteni annak ellenőrzésére, hogy az adott állatot azonosították és nyilvántartásba vették az 1782/2003/EK rendelet IV. cím 12. fejezetében említett támogatás odaítélése céljából.

5. Célszerű az 1782/2003/EK rendelet 138. cikkét ennek megfelelően módosítani.

6. E változtatásnak kizárólag az a célja, hogy lehetővé tegye a támogatási jogosultság megállapítását. A módosítás nem befolyásolja az állatok nyomon követhetőségét, mivel a mezőgazdasági termelőknek továbbra is meg kell felelniük az 1760/2000/EK rendelet szerinti összes azonosítási és nyilvántartási kötelezettségeknek.

7. Indokolt, hogy az 1782/2003/EK rendelet 138. cikkében előírt kötelezettség az említett rendelet IV. cím 12. fejezete alapján odaítélt összes támogatásra vonatkozzon. Mivel a szóban forgó támogatás kifizetésére meghatározott referenciaidőszak a naptári év, célszerű e módosítást 2008. január 1-jétől alkalmazni, mégpedig a 2008. naptári évben odaítélt összes támogatás esetében,

ELFOGADTA EZT A RENDELETET:

1. cikk

Az 1782/2003/EK rendelet 138. cikke a következő bekezdéssel egészül ki:

„Az állat után akkor is jár támogatás, ha az 1760/2000/EK rendelet 7. cikke (1) bekezdésének második francia bekezdése szerinti jelentéstételi kötelezettségeknek az adott állat birtokon tartási időszakának kezdetéig eleget tettek.”

2. cikk

Ez a rendelet az Európai Unió Hivatalos Lapjában való kihirdetése napján lép hatályba.

2008. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben,

a Tanács részéről

az elnök

[1] HL C […], […], […]. o.

[2] HL C […], […], […]. o.

[3] HL L 270., 2003.10.21., 1. o. A legutóbb a 146/2008/EK rendelettel (HL L 46., 2008.2.21., 1. o.) módosított rendelet.

[4] HL L 204., 2000.8.11., 1. o. A legutóbb az 1791/2006/EK rendelettel (HL L 363., 2006.12.20., 1. o.) módosított rendelet.